13 Jaanong a re tlotle ka selo sa bobedi se re tshwanetseng go se dira se se umakiwang mo go Mika 6:8. Jehofa o lebeletse gore re “rate bopelonomi.” Lefoko la Sehebera le le ranolwang e le “bopelonomi” gape le kaya “bopelonomi jwa lorato,” kana “lorato lo lo ikanyegang.” Bopelonomi jwa lorato ke go amega ka batho ba bangwe ka tlhagafalo le go ba utlwela botlhoko. Bopelonomi jwa lorato bo farologana le lorato. Jang? Lorato lo akaretsa dilo di le dintsi, lo ka bontshiwa mo dilong dingwe kana mo megopolong mengwe. Ka sekai, Dikwalo di bua ka motho yo o “ratang beine le leokwane” le ka motho yo o “ratang botlhale.” (Diane 21:17; 29:3) Kafa letlhakoreng le lengwe, bopelonomi jwa lorato jone ka metlha bo bontshiwa batho, segolobogolo ba ba direlang Modimo. Ka gone, Mika 7:20 e bua ka “bopelonomi jwa lorato jo bo neilweng Aborahame”—monna yo o neng a direla Jehofa Modimo.